Forsvaret har kjøpt komponenter for over 500.000 kroner av selskapet Supermicro, som uvitende skal ha spredd spionutstyr for kinesiske myndigheter.

En av Supermicros norske kunder er Forsvarsdepartementet, som i juni 2017 betalte 533.188 kroner for to komponenter herfra, skriver VG. Nå blir utstyret lagt bort.

– Forsvarsdepartementet har kjøpt produkter fra Super Micro Inc i testformål. Produktene har ikke vært tilkoblet våre IKT-systemer og vil heller ikke bli benyttet i fremtiden, skriver kommunikasjonsrådgiver Lars Gjemble i en epost til avisen.

Det var den amerikanske finansavisen Bloomberg Businessweek , som kom med den oppsiktsvekkende påstanden om den kinesiske spionvirksomheten torsdag. En av Supermicros kinesiske underleverandører skal ha latt kinesiske militære agenter plante spionverktøy på varer levert til komponentprodusenten.

(©NTB)